सांसद जसकौर बोलीं- सभी मंत्रियों पर आरोप, युवाओं का भविष्य चौपट
दौसा से लोकसभा सांसद जसकौर मीणा ने राज्य की कांग्रेस सरकार पर बड़ा हमला बोलते हुए भ्रष्टाचार के आरोप लगाए। महिला मोर्चा की जिला बैठक के बाद मीडिया से बात करते हुए सांसद ने कहा कांग्रेस पेट पालन वाली पार्टी है, जो केवल पेट पालने
दौसा से लोकसभा सांसद जसकौर मीणा ने राज्य की कांग्रेस सरकार पर बड़ा हमला बोलते हुए भ्रष्टाचार के आरोप लगाए। महिला मोर्चा की जिला बैठक के बाद मीडिया से बात करते हुए सांसद ने कहा कांग्रेस पेट पालन वाली पार्टी है, जो केवल पेट पालने का ही काम करती है।
उन्होंने कहा राज्य सरकार का ऐसा कौन सा मंत्री है जिस पर आरोप नहीं है। इस सरकार के कार्यकाल में नौजवानों का गला घोटा गया। रीट परीक्षा में गड़बड़ी इसका सबसे बड़ा उदाहरण है, जिसमें 14 बार पेपर लीक हुआ।
सांसद ने कहा भर्ती परीक्षाओं में गड़बड़ी करके नेताओं के रिश्तेदार व परिजन बड़े ओहदे पा चुके हैं, क्या गरीब लोगों के बेटे-बेटियां नहीं हैं। यही नहीं राज्य सरकार के कार्यकाल में जितनी भी भर्तियां निकली, उन सभी के पेपर लीक हुए।
इससे लाखों युवाओं का भविष्य चौपट हो गया। क्योंकि कांग्रेस सरकार करप्शन का अड्डा है, जिसे समूल नष्ट करना ही भाजपा का उद्देश्य है।
भाजपा की विचारधारा में राष्ट्र प्रथम का भाव
सांसद ने कहा भाजपा की विचारधारा राष्ट्र प्रथम के भाव के साथ गरीब व्यक्ति को सबसे ऊंचे पायदान पर लाने की है। अंतिम छोर पर बैठे हुए लोगों का भी उत्थान हो, महिलाओं का सम्मान हो, किसानों का उत्थान व युवाओं को रोजगार व व्यापारियों को बिजनेस में सुगमता मिले, यही हमारी पार्टी की विचारधारा है और इसे लेकर केंद्र सरकार काम कर रही है।
5 जुलाई को जयपुर में महिला मोर्चा का प्रदर्शन
इससे पहले सांसद ने भाजपा महिला मोर्चा की जिला कार्यकारिणी की बैठक लेकर आगामी दिनों में जयपुर में होने वाले महिला मोर्चा के धरना प्रदर्शन को लेकर रणनीति बनाई। जिलाध्यक्ष लक्ष्मी रेला ने बताया कि 5 जुलाई को जयपुर में बड़ा आंदोलन किया जाएगा, जिसमें महिलाएं थाली व चम्मच लेकर पहुंचेगी।
इस दौरान जिला परिषद सदस्य नीलम गुर्जर, मोर्चा के जिला महामंत्री गौरी देवी, पुष्पा घोषी समेत कई पदाधिकारी मौजूद रहीं।